driftsregnskap
Store norske leksikon,Økonomi og næringsliv,Bedriftsøkonomi
Driftsregnskap er innen bedriftsøkonomi oppstillinger for analyse og kontroll av ressursbruk, som brukes som underlag for å styre en virksomhet.
Alle virksomheter har behov for driftsregnskap for å vite hvordan det går med ressursbruken og utviklingen over tid, og dermed den økonomiske driften av virksomheten. Dette er nødvendig for å kunne fatte beslutninger om hvordan de driftsmessige rammene kan forbedres.For bedrifter kalles driftsregnskap også for internregnskap, i motsetning til eksternregnskap (som er ment for eksterne omgivelser og beslutningstakere). Ordet internregnskap tydeliggjør at det er det interne styringsbehovet det handler om, og at driftsregnskapet (internregnskapet) må tilpasses ledelsens behov for informasjon til beslutningsformål. For bedrifter vil driftsregnskapet særlig bli brukt til å lære mer om verdiskapningen.Ledelsen vil etterstrebe å registrere samtlige driftskostnader og driftsinntekter i driftsregnskapet, og sammenstiller disse i en beregning av periodens driftsresultat, som vil vise den interne effektiviteten og økonomiutviklingen i en bestemt periode. I driftsregnskapet vil det også kunne bli ført opp kalkulatoriske kostnader som ikke tas med når ledelsen rapporterer regnskapstall i eksternregnskapet.Mange bedriftsledere velger å sammenligne periodens utvikling i driftsregnskapet med budsjetterte tall, og de kan bruke avviksanalyse for å analysere nærmere hvilke forskjeller som finnes mellom planlagt og realisert produksjon, og ikke minst hvorfor det oppstår avvik. For å understøtte analysen av verdiskapningen, vil det være behov for spesifikke lønnsomhetsbetraktninger, og for å følge med på at bedriften har de driftsmidlene den trenger for å drifte og utvikle seg på kort og lengre sikt. Dette inkluderer blant annet behovet for å følge med på beholdningsendringer av råvarer, varer i arbeid, ferdige varer, produksjonsmidler, likviditetsmidler og lignende.Internregnskapet vil inneholde mange kalkyler (blant annet selvkost og bidrag), samt beregninger og oppstillinger som et grunnlag for å analysere hvilke avdelinger, produkter, og kunder bedriften tjener mer/mindre penger på, for å få et bedre grunnlag for prissetting av sine varer og tjenester og for å styre likviditeten. Ledelsen vil også bruke internregnskapet til planleggingsformål på kort og lengre sikt.I kommunesektoren er driftsregnskapet en del av den obligatoriske regnskapsmessige oppstillingen som skal utarbeides og rapporteres til omgivelsene. Dette er regulert i blant annet kommuneloven og tilhørende forskrifter, og i regnskapsstandarder.Som kontroll og hjelpemiddel for ledelsen er har driftsregnskapet større verdi jo tidligere det foreligger. Les mer i Store norske leksikon utenriksregnskap regnskap bedriftsøkonomi